b'\n_START_ARTICLE_\nDalia Urbanavi\xc4\x8dien\xc4\x97\n_START_SECTION_\nBiografija\n_START_PARAGRAPH_\n1986\xc2\xa0m. Dalia Urbanavi\xc4\x8dien\xc4\x97 Lietuvos konservatorijoje baig\xc4\x97 muzikologijos studijas. 1982\xe2\x80\x931991\xc2\xa0m. Vilniaus J. Tallat Kelp\xc5\xa1os auk\xc5\xa1tesniojoje muzikos mokykloje dirbo koncertmeistere ir d\xc4\x97stytoja. Nuo 1989\xc2\xa0m. \xc4\x97m\xc4\x97 d\xc4\x97styti Lietuvos muzikos ir teatro akademijoje, 1992\xc2\xa0m. tapo akademijos Mokslo centro (1994\xe2\x80\x932012\xc2\xa0m. Muzikologijos instituto) Etnomuzikologijos skyriaus (iki 1994\xc2\xa0m.\xc2\xa0\xe2\x80\x93 Liaudies muzikos laboratorijos) ved\xc4\x97ja. 2001\xc2\xa0m. tapo humanitarini\xc5\xb3 moksl\xc5\xb3 daktare, 2008\xc2\xa0m.\xc2\xa0\xe2\x80\x93 docente. 1995\xc2\xa0m. atliko sta\xc5\xbeuotes \xc5\xa0vedijos, 1996\xc2\xa0m.\xc2\xa0\xe2\x80\x93 Austrijos, 1997\xc2\xa0m.\xc2\xa0\xe2\x80\x93 Norvegijos folkloro archyvuose. 1992\xc2\xa0m. tapo Tarptautin\xc4\x97s liaudies meno organizacijos, 1994\xc2\xa0m.\xc2\xa0\xe2\x80\x93 Tarptautin\xc4\x97s tradicin\xc4\x97s muzikos tarybos (nuo 1997\xc2\xa0m. jos Nacionalinio Lietuvos komiteto sekretor\xc4\x97), 2002\xc2\xa0m.\xc2\xa0\xe2\x80\x93 Europos etnomuzikologijos seminaro nare. Nuo 1999\xc2\xa0m.\xc2\xa0\xe2\x80\x93 Lietuvi\xc5\xb3 etnin\xc4\x97s kult\xc5\xabros draugijos, 2009\xe2\x80\x932014\xc2\xa0m. Etnin\xc4\x97s kult\xc5\xabros globos tarybos pirminink\xc4\x97. 2015\xc2\xa0m. apdovanota Jono Basanavi\xc4\x8diaus premija._NEWLINE_Dalia Urbanavi\xc4\x8dien\xc4\x97 2002\xc2\xa0m. Vilniuje \xc4\xafk\xc5\xabr\xc4\x97 Tradicini\xc5\xb3 \xc5\xa1oki\xc5\xb3 klub\xc4\x85, jam vadovauja.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrin\xc4\x97jim\xc5\xb3 pagrindin\xc4\x97s sritys: etnochoreologija, apeigin\xc4\x97 etnochoreografija, \xc5\xa1okamosios sutartin\xc4\x97s, tradicinio \xc5\xa1okio raida Lietuvoje, \xc5\xa1okio u\xc5\xbera\xc5\xa1ymo metodika ir notacijos sistemos, etnochoreografijos klasifikavimas ir analiz\xc4\x97, muzikinio folkloro rinkimo ir folkloro archyv\xc5\xb3 darbo metodika, etnokult\xc5\xabrinis ugdymas.'